ბრაზილიური ცვილის პალმა
ბრაზილიური ცვილის პალმა, კარნაუბის პალმა (ლათ. Copernicia prunifera) — ერთლებნიანი მცენარე პალმების ოჯახისა. ველურად მზარდი და კულტივირებული მცენარეა. მისი სიმაღლე 10–12 მეტრს აღწევს. აქვს 2 მეტრამდე დიამეტრის მარაოსებრი ფოთლები. გავრცელებულია ჩრდილო-აღმოსავლეთ ბრაზილიის, ბილივიისა და პარაგვაის სავანებში. ფოთლები დაფარულია 0,5 სმ-მდე სისქის ცვილის ფენით, რომელიც ნორჩ ფოთლებს წყლის ზედმეტი დაკარგვისაგან იცავს. ფოთლებს იყენებენ გადასახურად, წნავენ ჭილოფებს, ქუდებს, კალათებს და სხვა ნაკეთობებს; მერქანი გამოიყენება სამშენებლო მასალად. მაღალი ხარისხის მცენარეული ცვილის ერთ-ერთი ძირითადი წყაროა. 1 კგ ცვილის მისაღებად საჭიროა დაახლოებით 140 ფოთოლი. ცვილს იყენებენ ყოფაცხოვრებასა და ტექნიკაში. პალმის ნაყოფი, რომელიც ზომით ქლიავისოდენაა, საკვებად ვარგისია უმი და მოხარშული სახით.